અનેક પુરસ્કાર જેને ફાળે છે એવી આ શોર્ટફિલ્મ ટીસ્પૂનમાં ગૃહિણીની પારિવારીક મર્યાદાઓની, એના માનસિક પરિતાપની, સ્વતંત્રતાની તેની ઈચ્છાની અને અંતે સંંજોગોનો શિકાર થઈને એના દ્વારા થતા બિભત્સ અપરાધની, અને ત્યાર બાદ પસ્તાવાની વાત કહેવાઈ છે. ફિલ્મ પંદર મિનિટની છે એટલે આપણી આ માઈક્રોફિલ્મની આ શ્રેણી માટે એ થોડીક લાંબી ખરી, પણ એની વાર્તાનું પોત એટલું મોટું છે કે એ લંબાઈ યથાર્થ ઠરે છે. ૧૯થી વધુ રાષ્ટ્રીય – આંતરરાષ્ટ્રીય નોમિનેશન્સ / પુરસ્કારો વાળી આ શોર્ટફિલ્મ ભારતીય સમાજની ગૃહિણીઓના મનોમંથનને પણ ખૂબ સ્પષ્ટ રીતે દર્શાવે છે. ચા માટેની ચમચીનો એક પ્રોપ તરીકે ઉપયોગ અદ્રુત રીતે થયો છે, બેય મુખ્ય પાત્રો, શ્રી સ્વરા અને બોમી દોતિવાલાનો અભિનય કાબિલેદાદ છે. એટલે જ જ્યારે ફિલ્મને અંતે ચમચીનો રણકાર ફરી સંભળાય ત્યારે પ્રેક્ષકોના રુંવાડા ઊભા થવા સ્વભાવિક છે. અહલ્યા પછી કદાચ આ ફિલ્મે મને સૌથી વધુ પ્રભાવિત કરેલો, સ્વભાવગત વિશેષતાઓનું વિશિષ્ટ અને બારીક નિરુપણ, ખૂબ જ નાની વાતોને પણ મહત્વપૂર્ણ રીતે વણવાની ખાસિયત આ ફિલ્મને વિશેષ બનાવે છે.